
2. การบริหารจัดการความเสี่ยง

2.1 นโยบายและแผนการบริหารจัดการความเสี่ยง
บริษัทฯ ตระหนักว่าการบริหารความเสี่ยงเป็นส่วนหนึ่งของการกำกับดูแลกิจการที่ดี ซึ่งเป็นพื้นฐานสำคัญที่ช่วยให้บรรลุวัตถุประสงค์ของบริษัทฯ ได้ เนื่องจากความเสี่ยงเป็นเหตุการณ์ที่ไม่แน่นอนและไม่พึงประสงค์ที่จะก่อให้เกิดขึ้น และเมื่อเกิดขึ้นแล้วอาจส่งผลให้ธุรกิจเกิดความเสียหายหรือส่งผลกระทบต่อการบรรลุเป้าหมายทั้งในระดับบริษัท ระดับหน่วยงาน และระดับบุคลากรได้ บริษัทฯ จึงได้จัดทำนโยบายการบริหารความเสี่ยงและความยั่งยืนขององค์กรซึ่งได้รับการอนุมัติจากที่ประชุมคณะกรรมการบริษัทครั้งที่ 3/2567 เมื่อวันที่ 7 สิงหาคม 2567 และทบทวนล่าสุดโดยที่ประชุมคณะกรรมการบริษัทครั้งที่ 1/2568 เมื่อวันที่ 21 เมษายน 2568 โดยมีรายละเอียดที่สำคัญดังนี้
1) จัดให้มีกระบวนการบริหารความเสี่ยงที่มีประสิทธิภาพในทุกขั้นตอนของการดำเนินงานตามหลักการของการกำกับดูแลกิจการที่ดี (Good Corporate Governance) โดยได้นำหลักการบริหารความเสี่ยงองค์กร (ERM : Enterprise Risk Management) ตามแนวทางกรอบการบริหารความเสี่ยงของ COSO (The Committee of Sponsoring Organizations of the Treadway Commission) ซึ่งเป็นแนวทางการบริหารความเสี่ยง มาตรฐานในระดับสากลมาใช้เป็นแนวทางในการบริหารความเสี่ยงของบริษัทและบริษัทย่อยเพื่อให้การบริหารความเสี่ยงประสบความสำเร็จ และมีประสิทธิภาพสูงสุด
2) คณะกรรมการบริหารความเสี่ยงและความยั่งยืนองค์กรจะส่งเสริม และพัฒนาการนำระบบเทคโนโลยีสารสนเทศที่ทันสมัยมาใช้ในกระบวนการบริหารความเสี่ยง และการจัดระบบการรายงานการบริหารความเสี่ยงของบริษัทและบริษัทย่อย เพื่อให้การบริหารความเสี่ยงเป็นไปอย่างมีประสิทธิภาพ
3) กำหนดให้การบริหารความเสี่ยงเป็นส่วนหนึ่งในการตัดสินใจ การวางแผนกลยุทธ์ แผนงาน และการดำเนินงานของบริษัทฯ รวมถึงการมุ่งเน้นให้บรรลุวัตถุประสงค์ เป้าหมาย วิสัยทัศน์ พันธกิจ กลยุทธ์ที่กำหนดไว้ การจัดทำแผนธุรกิจประจำปี การบริหารงาน และการตัดสินใจก่อนมีการลงทุนในโครงการต่าง ๆ
4) กำหนดให้มีกระบวนการ แนวทาง และมาตรการในการบริหาร เพื่อรองรับความเสี่ยง และวิธีลดผลกระทบต่อความเสี่ยง รวมถึงวิเคราะห์ความเสี่ยงที่มีคุณภาพเหมาะสมในระดับสากล และเพียงพอ รวมถึงการบ่งชี้ วิเคราะห์ ประเมิน จัดลำดับ จัดการ ควบคุม ติดตาม รายงาน ประเมินผล และสื่อสารให้ข้อมูลเกี่ยวกับความเสี่ยงอย่างต่อเนื่อง สม่ำเสมอ และปฏิบัติทั่วทั้งบริษัทฯ
5) การบริหารความเสี่ยงทั่วไปทั้งภายนอกและภายใน ให้ครอบคลุมถึงการบริหารความเสี่ยงที่เกี่ยวข้องกับความเสี่ยงด้านกลยุทธ์การดำเนินธุรกิจ (Strategic Risk) ความเสี่ยงด้านการเงิน (Financial Risk) ความเสี่ยงด้านการดำเนินงาน (Operational Risk) ความเสี่ยงด้านการปฏิบัติตามกฎระเบียบ (Compliance Risk) หมายถึงความเสี่ยงที่เกิดจากการไม่ปฏิบัติตามกฎระเบียบ และข้อบังคับที่เกี่ยวข้องกับการดำเนินงานของธุรกิจ
6) กำหนดให้มีการจัดระบบ และกระบวนการบริหารจัดการความเสี่ยงโดยมีคู่มือการดำเนินงานเพื่อเผยแพร่ให้ทุกหน่วยงานได้รับทราบ และปฏิบัติในแนวทางเดียวกัน โดยให้นำระบบบริหารความเสี่ยงไปปฏิบัติเป็นส่วนหนึ่งของการดำเนินงาน
7) จัดสรรทรัพยากรอย่างเพียงพอเพื่อบริหารจัดการความเสี่ยงให้มีประสิทธิภาพพร้อมทั้งส่งเสริม สื่อสาร และพัฒนาความรู้และความเข้าใจในเรื่องการบริหารจัดการความเสี่ยงให้แก่บุคลากรในทุกระดับ รวมทั้งการเสริมสร้างความตระหนักถึงประโยชน์ และความสำคัญในการบริหารความเสี่ยงขององค์กร
8) ให้บุคคลที่ได้รับมอบหมายติดตาม ประเมิน และทบทวนผลการบริหารความเสี่ยงอย่างสม่ำเสมอ เพื่อรายงานต่อคณะกรรมการบริหารความเสี่ยงและความยั่งยืนองค์กร
2.2 ปัจจัยความเสี่ยงต่อการดำเนินธุรกิจของบริษัทฯ
การลงทุนในหุ้นสามัญของบริษัทฯ มีความเสี่ยง ผู้ลงทุนควรพิจารณาข้อมูลทั้งหมดในเอกสารฉบับนี้อย่างถี่ถ้วนและควรใช้วิจารณญาณอย่างรอบคอบในการพิจารณาปัจจัยความเสี่ยงที่ระบุไว้ในหัวข้อนี้รวมทั้งข้อมูลอื่นๆ ที่ปรากฎในเอกสารฉบับนี้ ก่อนการตัดสินใจลงทุนในหุ้นสามัญของบริษัทฯ
ความเสี่ยงที่ระบุด้านล่างเป็นความเสี่ยงบางประการที่สำคัญซึ่งอาจส่งผลกระทบในทางลบต่อธุรกิจ ฐานะทางการเงิน ผลการดำเนินงาน โอกาสทางธุรกิจของบริษัทฯ และบริษัทย่อย ตลอดจนมูลค่าหุ้นสามัญของบริษัทฯ นอกจากนี้ บริษัทฯ อาจไม่ทราบถึงความเสี่ยงอื่นๆ นอกจากที่ระบุไว้หรืออาจมีความเสี่ยงอื่นๆ ที่ในขณะนี้บริษัทฯ พิจารณาแล้วเห็นว่าไม่มีผลกระทบอย่างมีนัยสำคัญในอนาคตต่อการดำเนินธุรกิจของบริษัทฯ แต่อาจกลายเป็นความเสี่ยงที่มีผลกระทบอย่างมีนัยสำคัญ ซึ่งความเสี่ยงเหล่านี้อาจส่งผลกระทบในทางลบต่อธุรกิจ กระแสเงินสด ผลการดำเนินงาน ฐานะทางการเงิน และโอกาสทางธุรกิจของบริษัทฯ อย่างมีนัยสำคัญ
นอกจากนี้ ผู้ลงทุนควรพิจารณาข้อมูลที่ระบุไว้ในหัวข้อนี้ประกอบกับข้อความที่เป็นการคาดการณ์เหตุการณ์ในอนาคต (forward-looking statements) ที่ปรากฏในเอกสารฉบับนี้ ซึ่งมีความเสี่ยงและความไม่แน่นอน เช่น การใช้ถ้อยคำว่า “เชื่อว่า” “คาดการณ์ว่า” “คาดหมายว่า” “มีแผนจะ” “ตั้งใจ” “ประมาณ” “เสี่ยงต่อ” “มุ่งต่อ” “ควรจะ” หรือถ้อยคำในลักษณะใกล้เคียง เป็นต้น ตลอดจนคำเตือนที่เกี่ยวกับข้อความที่เป็นการคาดการณ์เหตุการณ์ในอนาคตในส่วนอื่นๆ ของเอกสารฉบับนี้ด้วย นอกจากนี้ ข้อมูลที่เป็นประมาณการทางการเงิน โครงการในอนาคต การคาดการณ์เกี่ยวกับผลประกอบการ ธุรกิจ แผนการขยายธุรกิจ การเปลี่ยนแปลงของกฎหมายที่เกี่ยวข้องกับการประกอบธุรกิจของบริษัทฯ นโยบายของรัฐและอื่นๆ ซึ่งเป็นการคาดการณ์ถึงเหตุการณ์ในอนาคต เป็นความเห็นของบริษัทฯ ในปัจจุบัน ซึ่งมิได้เป็นการรับรองผลประกอบการหรือเหตุการณ์ในอนาคต ดังนั้น ผลใดๆ ที่เกิดขึ้นจริงจึงอาจแตกต่างจากการคาดการณ์ดังกล่าวอย่างมีนัยสำคัญอันเป็นผลมาจากปัจจัยบางประการซึ่งรวมถึงการเกิดความเสี่ยงตามที่ปรากฏรายละเอียดดังต่อไปนี้ และในส่วนอื่นๆ ของเอกสารฉบับนี้
สำหรับข้อมูลที่อ้างอิงถึง หรือที่เกี่ยวข้องกับรัฐบาล หรือเศรษฐกิจในภาพรวมของตลาดในประเทศไทย และประเทศต่างๆ ในตลาดโลกนั้น บริษัทฯ ได้มาจากข้อมูลที่มีการเปิดเผย หรือคัดลอกมาจากเอกสารของทางราชการ หรือแหล่งข้อมูลอื่นที่เชื่อว่าเชื่อถือได้ อย่างไรก็ตาม บริษัทฯ ไม่ได้มีการตรวจพิสูจน์ หรือรับรองความถูกต้องของข้อมูลดังกล่าว หรือวิธีการที่ได้มาซึ่งข้อมูลดังกล่าวแต่อย่างใด
2.2.1 ความเสี่ยงที่เกี่ยวข้องกับธุรกิจของบริษัทฯ
2.2.1.1 ความเสี่ยงจากการผลิตก๊าซชีวภาพไม่เป็นไปตามประมาณการ
บริษัทฯ ให้บริการบริหารจัดการกากอินทรีย์ที่ได้รับจากลูกค้าซึ่งต้องดำเนินการกำจัดของเสียจากกระบวนการผลิตอย่างถูกวิธีและเป็นไปตามกฎหมายที่เกี่ยวข้อง โดยบริษัทฯ สามารถนำกากอินทรีย์ที่ได้รับจากลูกค้า นำไปผ่านกระบวนการหมักในบ่อหมักด้วยจุลินทรีย์เพื่อผลิตก๊าซชีวภาพที่สามารถนำไปจำหน่ายให้กับลูกค้าที่ต้องการเชื้อเพลิงดังกล่าวหรือนำไปผลิตกระแสไฟฟ้าเพื่อจำหน่าย ดังนั้น หากบริษัทฯ ขาดแคลนกากอินทรีย์ซึ่งอาจเกิดขึ้นจากการที่โรงงานของลูกค้าหยุดกระบวนการผลิตหรือไม่สามารถดำเนินการผลิตได้ เช่น สถานการณ์โรคระบาดร้ายแรง เป็นต้น นอกจากนี้ หากขาดแคลนกากอินทรีย์เป็นระยะเวลานาน อาจส่งผลให้จุลินทรีย์ในบ่อหมักมีจำนวนลดลงหรือตายเนื่องจากขาดแคลนอาหาร ทำให้บริษัทฯ ต้องใช้เวลานานขึ้นในการเตรียมความพร้อมของบ่อหมักในส่วนการเพาะจุลินทรีย์ที่ใช้ในการย่อยสลายกากอินทรีย์เพื่อให้สามารถกลับมาผลิตก๊าซชีวภาพได้อีกครั้ง รวมถึงการเกิดเหตุการณ์สุดวิสัยอื่นที่อาจส่งผลให้ทรัพย์สินที่ใช้ในกระบวนการผลิตก๊าซชีวภาพเสียหาย เช่น สงคราม การก่อการร้าย อุบัติเหตุและภัยธรรมชาติต่างๆ อาทิ น้ำท่วม ไฟไหม้ แผ่นดินไหว เป็นต้น ซึ่งทั้งหมดจะส่งผลกระทบต่อการประกอบธุรกิจ กระแสเงินสดและผลการดำเนินงานของบริษัทฯ อย่างไรก็ตาม บริษัทฯ ตระหนักถึงความเสี่ยงที่อาจเกิดขึ้นจากการขาดแคลนกากอินทรีย์ จึงได้จัดตั้งฝ่ายสรรหาวัตถุดิบเพื่อเป็นหน่วยงานหลักที่ทำหน้าที่สรรหาวัตถุดิบแบบเชิงรุก การสรรหาวัตถุดิบจากตัวแทน (Partner) ซึ่งเป็นตัวกลางที่รวบรวมกากอินทรีย์จากผู้ก่อกำเนิดหรือผู้ประกอบการโรงงานอุตสาหกรรมที่ต้องการกำจัดกากอินทรีย์จากกระบวนการผลิตหลากหลายแห่ง นอกจากนี้ บริษัทฯ มีการลงทุนก่อสร้างโครงการอย่างต่อเนื่องเพื่อขยายกำลังการผลิตและจัดเก็บปริมาณก๊าซชีวภาพได้มากขึ้น มีการจัดเตรียมแผนในการสรรหาวัตถุดิบพืชพลังงานเพื่อสำรอง เช่น หญ้าเนเปียร์ เพื่อรองรับกรณีขาดแคลนกากอินทรีย์เป็นระยะเวลานาน มีการจัดเตรียมแผนการซ่อมบำรุงและอุปกรณ์ที่เกี่ยวข้อง (Preventive Maintenance) เพื่อให้อาคาร เครื่องจักรและอุปกรณ์ต่างๆ พร้อมใช้งาน มีความปลอดภัย และมีประสิทธิภาพในการผลิตก๊าซชีวภาพในระยะยาว รวมถึงมีการตรวจวัดปริมาณและทดสอบคุณสมบัติของจุลินทรีย์ตามกำหนดอย่างสม่ำเสมอ 
2.2.1.2 ความเสี่ยงจากความผันผวนของราคาเชื้อเพลิงซึ่งมีผลต่อการกำหนดราคาขายต่อหน่วย
ตามเงื่อนไขภายใต้สัญญาซื้อขายเชื้อเพลิงก๊าซชีวภาพระหว่างบริษัทฯ กับลูกค้า บริษัทฯ จะกำหนดราคาขายก๊าซชีวภาพต่อหน่วยในอัตราส่วนลดจากอัตราต้นทุนค่าเชื้อเพลิงเดิมที่ลูกค้าแต่ละรายใช้ในกระบวนการผลิตของโรงงาน เช่น ก๊าซปิโตรเลียมเหลว (LPG) น้ำมันเตา (Fuel Oil) เป็นต้น เพื่อใช้เป็นเครื่องจูงใจด้านต้นทุนการผลิตของลูกค้าที่จะลดลงจากการเปลี่ยนมาใช้ก๊าซชีวภาพทดแทนเชื้อเพลิงเดิม นอกเหนือจากผลดีต่อสิ่งแวดล้อมจากการใช้พลังงานก๊าซชีวภาพซึ่งเป็นพลังงานสะอาดที่สามารถช่วยในการลดการปล่อยคาร์บอน ในขณะที่ก๊าซชีวภาพมีประสิทธิภาพเทียบเท่ากับการใช้เชื้อเพลิงฟอสซิล และเพื่อส่งเสริมให้ลูกค้าเพิ่มการลงทุนเพื่อปรับปรุงระบบการทำงานและเครื่องจักรต่างๆ ให้สามารถใช้เชื้อเพลิงก๊าซชีวภาพ เป็นต้น อย่างไรก็ตาม เนื่องจากการกำหนดราคาขายของบริษัทฯ อ้างอิงราคาเชื้อเพลิงซึ่งมีลักษณะเป็นสินค้าโภคภัณฑ์ที่มีความผันผวนตามปัจจัยหลายอย่าง เช่น ภาวะเศรษฐกิจโลก การเปลี่ยนแปลงของอุปสงค์และอุปทาน ปริมาณสำรองของเชื้อเพลิงในตลาด เสถียรภาพทางการเมืองทั้งในประเทศและระหว่างประเทศ นโยบายการผลิตของประเทศผู้ผลิตและส่งออกเชื้อเพลิง นโยบายและกลไกการกำหนดราคาของหน่วยงานที่เกี่ยวข้อง ตลอดจนสภาพภูมิอากาศ และภัยพิบัติทางธรรมชาติ ดังนั้น หากต้นทุนเชื้อเพลิงลดลงอย่างมีนัยสำคัญและบริษัทฯ ไม่สามารถเจรจาต่อรองเพื่อปรับอัตราส่วนลดกับลูกค้าของบริษัทฯ ได้ จะส่งผลให้บริษัทฯ มีอัตรากำไรขั้นต้นจากการขายก๊าซชีวภาพที่ลดลงและส่งผลกระทบอย่างมีนัยสำคัญต่อธุรกิจ ผลการดำเนินงาน สถานะทางการเงิน และโอกาสทางธุรกิจของบริษัทฯ 
ทั้งนี้ บริษัทฯ ตระหนักถึงความเสี่ยงที่อาจเกิดขึ้นโดยมีการกระจายความเสี่ยงทางธุรกิจและด้านรายได้จากธุรกิจอื่นๆ ได้แก่ ธุรกิจบริหารจัดการกากอินทรีย์ และธุรกิจผลิตและจำหน่ายไฟฟ้าจากก๊าซชีวภาพ การให้ความสำคัญกับการบริหารจัดการต้นทุนอย่างมีประสิทธิภาพ การลงทุนเพื่อขยายกำลังการผลิตในธุรกิจต่างๆ เพื่อให้เกิดการประหยัดต่อขนาด (Economies of Scale) รวมถึงฝ่ายบริหารได้ให้ความสำคัญในการติดตามผลการดำเนินงานแต่ละธุรกิจของบริษัทฯ ผ่านการประชุมคณะกรรมการบริหารประจำเดือนและได้กำหนดนโยบายในการวางแผนผลิตและจำหน่ายก๊าซชีวภาพให้มีประสิทธิภาพและได้ผลตอบแทนสูงสุดในแต่ละสัปดาห์
2.2.1.3 ความเสี่ยงด้านรายได้ของบริษัทฯ มาจากกลุ่มบริษัท ไทยอีสเทิร์น
บริษัทฯ มีรายได้จากการประกอบธุรกิจหลักส่วนใหญ่จากลูกค้าในเขตประกอบการอุตสาหกรรมไทยอีสเทิร์นที่พัฒนาและบริหารจัดการโดยบริษัท ไทยอีสเทิร์น อินดัสเตรียล แลนด์ จํากัด (“TEIL”) ซึ่งลูกค้าส่วนใหญ่ในเขตประกอบการดังกล่าว ได้แก่ กลุ่มบริษัท ไทยอีสเทิร์น นับว่าเป็นบุคคลที่เกี่ยวข้องกันกับบริษัทฯ (สามารถพิจารณารายละเอียดเพิ่มเติมในส่วนที่ “2.3.9 หัวข้อ 9.2 รายการระหว่างกัน”) โดยรายได้จากกลุ่มดังกล่าวคิดเป็นสัดส่วนประมาณร้อยละ 56.27  ร้อยละ 54.12 และร้อยละ 44.68 ของรายได้จากการขายและบริการของบริษัทฯ ในปี 2565, 2566 และ 2567 ตามลำดับ เนื่องจากธุรกิจผลิตและจำหน่ายก๊าซชีวภาพและธุรกิจผลิตและจำหน่ายไฟฟ้าที่ผลิตจากก๊าซชีวภาพนั้นมีข้อจำกัดด้านการขนส่งผ่านทางท่อและสายส่งกระแสไฟฟ้าตามลำดับ ส่งผลให้บริษัทฯ ยังไม่สามารถขยายขอบเขตการจำหน่ายให้กับลูกค้าที่มีที่ตั้งห่างจากโรงงานผลิตของบริษัทฯ ได้ ซึ่งอาจก่อให้เกิดผลกระทบต่อการเติบโตของรายได้ ผลการดำเนินงาน และกระแสเงินสดรับของบริษัทฯ ในอนาคต
ทั้งนี้ บริษัทฯ ตระหนักถึงความเสี่ยงที่อาจเกิดขึ้นโดยบริษัทฯ อยู่ระหว่างศึกษาความเป็นไปได้ในการพัฒนาการปรับปรุงแปรรูปก๊าซชีวภาพทั้งในรูปแบบก๊าซไบโอมีเทนอัด (CBG: Compressed Bio-Methane Gas) และรูปแบบก๊าซชีวภาพเหลว (Bio-LNG) รวมถึงผลิตภัณฑ์มูลค่าสูงอื่นๆ เพื่อให้สามารถจำหน่ายให้กับกลุ่มลูกค้าภาคอุตสาหกรรมและภาคขนส่ง ซึ่งการพัฒนาผลิตภัณฑ์ข้างต้นอาจมีการขนส่งก๊าซชีวภาพไปสู่ลูกค้าในรูปแบบอื่นๆ และจะช่วยลดความเสี่ยงจากการกระจุกตัวของลูกค้า โดยปัจจุบัน บริษัทฯ มีบันทึกข้อตกลงความร่วมมือโครงการพัฒนาและปรับปรุงก๊าซชีวภาพกับบริษัท ปตท. จำกัด (มหาชน) นอกจากนี้ บริษัทฯ ได้มอบหมายให้นักพัฒนาธุรกิจและวิเคราะห์การลงทุนซึ่งเป็นผู้บริหารที่รับผิดชอบในการศึกษาความเป็นไปได้ในการลงทุนหรือขยายกิจการของบริษัทฯ ไปยังพื้นที่ภูมิภาคอื่นๆ ในประเทศไทย เพื่อช่วยลดความเสี่ยงด้านทำเลที่ตั้งโรงงานของบริษัทฯ ที่มีอยู่เพียงแห่งเดียว
2.2.1.4 ความเสี่ยงจากการก่อสร้างโครงการล่าช้ากว่ากำหนด
บริษัทฯ อยู่ระหว่างการดำเนินการก่อสร้างโครงการโรงผลิตก๊าซชีวภาพเพื่อขยายกำลังการผลิต โซน 3 ระยะที่ 2 ซึ่งจะทำให้บริษัทฯ มีกำลังการผลิตส่วนเพิ่มทั้งในส่วนการรับบริหารจัดการกากอินทรีย์และปริมาณการผลิตก๊าซชีวภาพที่จะเพิ่มขึ้น เพื่อรองรับการขยายธุรกิจในอนาคต  โดยมีมูลค่าโครงการรวมประมาณ 400 ล้านบาท ซึ่งบริษัทฯ ได้เริ่มต้นลงทุนในโครงการดังกล่าวตั้งแต่ช่วงไตรมาส 4 ของปี 2567 เป็นต้นมา หากโครงการดังกล่าวดำเนินการก่อสร้างล่าช้าไม่เป็นไปตามกำหนดเวลา หรือผู้รับเหมาก่อสร้างปฏิบัติงานผิดพลาดก่อให้ความเสียหาย หรือการขนส่งเครื่องจักรไม่ได้คุณภาพหรือไม่เป็นไปตามมาตรฐานตามที่บริษัทฯ กำหนด รวมถึงปัจจัยอื่นๆ ที่บริษัทฯ ไม่สามารถควบคุมได้ เช่น สภาพภูมิอากาศ ภาวะโรคระบาด เป็นต้น อาจส่งผลให้บริษัทฯ มีความเสี่ยงที่เกิดจากผลกระทบของการขยายระยะเวลาในการก่อสร้างโครงการออกไป ทำให้บริษัทฯ อาจต้องเพิ่มบุคลากรในการดำเนินการ ส่งผลกระทบต่อต้นทุนในการดำเนินการ ซึ่งรวมถึงต้นทุนทางการเงินจากดอกเบี้ยที่บริษัทฯ กู้ยืมเงินมาเพื่อก่อสร้างโครงการ ซึ่งอาจส่งผลกระทบในทางลบอย่างมีนัยสำคัญต่อธุรกิจ ผลการดำเนินงาน สถานะทางการเงิน และโอกาสทางธุรกิจในอนาคตของบริษัทฯ อย่างไรก็ดี จากประสบการณ์การลงทุนและการควบคุมการก่อสร้างในโครงการต่างๆ ที่เกี่ยวข้องกับการประกอบธุรกิจหลัก บริษัทฯ มีการวางแผนงานและการติดตามความคืบหน้าในการก่อสร้างอย่างต่อเนื่องผ่านการประชุมของฝ่ายบริหารและคณะทำงานที่เกี่ยวข้อง การว่าจ้างผู้รับเหมาและการสั่งซื้อเครื่องจักรผ่านกระบวนการจัดซื้อจัดจ้างโดยพิจารณาจากข้อมูลของคู่ค้า ได้แก่ ประสบการณ์ ความชำนาญ ความรู้ด้านเทคโนโลยี ฐานะทางการเงิน ประสิทธิภาพและประสิทธิผลของเครื่องจักรและอุปกรณ์ที่ใช้ ระยะเวลาการรับประกัน ร่วมกับความเหมาะสมทางด้านราคา เป็นต้น รวมถึงการกำหนดให้หน่วยงานที่รับผิดชอบเพื่อให้แก้ไขปัญหาที่อาจจะเกิดขึ้นในระหว่างการก่อสร้างได้รับการแก้ไขอย่างทันท่วงที เพื่อช่วยลดความเสี่ยงดังกล่าว
2.2.1.5 ความเสี่ยงจากการทำสัญญาเช่าทรัพย์สินและสัญญาให้บริการจากบุคคลที่เกี่ยวข้องกัน 
บริษัทฯ มีการทำสัญญาสำคัญกับบุคคลที่เกี่ยวข้องกันเพื่อสนับสนุนการดำเนินธุรกิจของบริษัทฯ อาทิ สัญญาเช่าที่ดินเพื่อเป็นที่ตั้งของโรงงานและอาคารสำหรับการประกอบธุรกิจบริหารจัดการกากอินทรีย์และผลิตก๊าซชีวภาพโซน 3 สัญญาเช่าที่ดินเพื่อเป็นที่ตั้งของอาคารผลิตไฟฟ้าจากก๊าซชีวภาพ (Power House) สัญญาให้บริการพื้นที่เพื่อวางระบบสายส่งไฟฟ้า สัญญาให้บริการพื้นที่สำหรับการวางท่อลำเลียงวัตถุดิบ เป็นต้น (สามารถพิจารณารายละเอียดเพิ่มเติมในส่วนที่ “2.2.5 หัวข้อ 5.6.4 สัญญาเช่าที่ดินและสัญญาใช้บริการพื้นที่ที่สำคัญ”) ซึ่งบริษัทฯ ไม่สามารถรับประกันได้ว่าบุคคลที่เกี่ยวข้องกันในฐานะผู้ให้เช่าทรัพย์สินจะยังคงให้การสนับสนุนในการให้เช่าต่อไป หรือบริษัทฯ จะสามารถต่อสัญญาตามเงื่อนไขเดิมหรือใกล้เคียงเดิม หรือบริษัทฯ อาจไม่สามารถต่อสัญญาได้เมื่อสิ้นสุดสัญญา ซึ่งอาจส่งผลกระทบอย่างมีนัยสำคัญต่อธุรกิจ ผลการดำเนินงาน ฐานะการเงิน กระแสเงินสด และโอกาสทางธุรกิจของบริษัทฯ
อย่างไรก็ตาม สัญญาเช่าและสัญญาให้บริการพื้นที่ทั้งหมดมีระบุเงื่อนไขที่กำหนดให้บริษัทฯ ในฐานะผู้เช่าสามารถใช้สิทธิต่ออายุการเช่าได้ตามข้อกำหนดและเงื่อนไขซึ่งผู้ให้เช่าให้คำมั่นว่าจะต่ออายุการเช่าตามที่บริษัทฯ ใช้สิทธิดังกล่าว โดยสัญญาเช่าที่ดินซึ่งเป็นที่ตั้งของโรงงานและอาคารสำหรับการประกอบธุรกิจบริหารจัดการกากอินทรีย์และผลิตก๊าซชีวภาพโซน 3 นั้น บริษัทฯ สามารถใช้สิทธิในการต่ออายุสัญญาเช่าที่ดินไปอีกเป็นระยะเวลา 15 ปี  ในขณะที่สัญญาเช่าที่ดินเพื่อเป็นที่ตั้งของอาคารผลิตไฟฟ้าจากก๊าซชีวภาพ (Power House) และสัญญาให้บริการพื้นที่อื่นๆ นั้น บริษัทฯ สามารถใช้สิทธิในการต่ออายุสัญญาเช่าที่ดินไปอีกได้คราวละ 3 ปี จำนวนไม่เกิน 10 คราว ซึ่งบริษัทฯ เห็นว่าเงื่อนไขการต่ออายุสัญญาเช่าที่ดินและสัญญาให้บริการพื้นที่ทั้งหมดนั้นเพียงพอสำหรับความต่อเนื่องในการดำเนินธุรกิจของบริษัทฯ
2.2.1.6 ความเสี่ยงจากธุรกิจอาจจะหยุดชะงักเนื่องจากปัจจัยที่อยู่นอกเหนือการควบคุมของบริษัทฯ
การประกอบธุรกิจของบริษัทฯ อาจหยุดชะงักด้วยเหตุผลที่อยู่นอกเหนือการควบคุมของบริษัทฯ อาทิ ภัยพิบัติทางธรรมชาติ อุบัติเหตุ (รวมถึงเหตุเพลิงไหม้และการถูกโจมตีโดยผู้ก่อการร้าย) การขัดข้องทางด้านเทคนิคของเครื่องจักรและอุปกรณ์ ข้อพิพาททางด้านแรงงาน เป็นต้น นอกจากนี้ เนื่องจากปัจจุบันอาคารและโรงงานที่ใช้การประกอบธุรกิจทั้งหมดตั้งอยู่ที่ในเขตประกอบการอุตสาหกรรมไทยอีสเทิร์นเพียงแห่งเดียว หากเกิดเหตุการณ์ข้างต้นอาจจะส่งผลกระทบอย่างมีนัยสำคัญต่อธุรกิจ กระแสเงินสด ผลการดำเนินงาน ฐานะการเงิน และโอกาสทางธุรกิจของบริษัทฯ อย่างไรก็ตาม บริษัทฯ มีการเตรียมความพร้อมด้านต่างๆ เพื่อลดความเสี่ยงที่อาจจะเกิดขึ้น เช่น การจัดเตรียมแผนการซ่อมบำรุงและอุปกรณ์ที่เกี่ยวข้อง (Preventive Maintenance) เพื่อให้อาคาร เครื่องจักรและอุปกรณ์ต่างๆ พร้อมใช้งานและปลอดภัย รวมถึงการตรวจวัดปริมาณและคุณสมบัติของจุลินทรีย์ตามกำหนดอย่างสม่ำเสมอ การจัดทำงบประมาณและวางแผนด้านบุคลากรเพื่อให้สอดคล้องกับการขยายกำลังการผลิตของบริษัทฯ การจัดทำกรมธรรม์ประกันภัยทรัพย์สินที่สำคัญ (สามารถพิจารณารายละเอียดเพิ่มเติมในส่วนที่ “2.2.1.7 ความเสี่ยงจากการที่ประกันภัยไม่ครอบคลุมความเสียหายทั้งหมดที่อาจเกิดขึ้นจากการดำเนินธุรกิจของบริษัทฯ”) นอกจากนี้ บริษัทฯ ได้มีการแต่งตั้งคณะกรรมการบริหารความเสี่ยงและความยั่งยืนองค์กรเพื่อติดตามและประเมินแผนการดำเนินงานเพื่อลดความเสี่ยงต่างๆ ที่อาจจะเกิดขึ้น เพื่อให้มั่นใจว่าความเสี่ยงได้รับการบริหารจัดการอย่างเพียงพอและเหมาะสม
2.2.1.7 ความเสี่ยงจากการที่ประกันภัยไม่ครอบคลุมความเสียหายทั้งหมดที่อาจเกิดขึ้นจากการดำเนินธุรกิจของบริษัทฯ
บริษัทฯ มีนโยบายทำประกันภัยที่เกี่ยวเนื่องกับการดำเนินธุรกิจของบริษัทฯ เพื่อลดความเสี่ยงอันเนื่องมาจากความสูญเสีย และ/หรือ ความเสียหายของสินทรัพย์หลักของบริษัทฯ อย่างไรก็ดี บริษัทฯ อาจมีความเสี่ยงจากการที่
1) กรมธรรม์ประกันภัยไม่ครอบคลุมความสูญเสีย และ/หรือ ความเสียหายทางกายภาพทั้งหมด อาทิ ความเสียหายซึ่งเกิดขึ้นจากภัยธรรมชาติ หรืออุบัติเหตุอันเนื่องมาจากการประกอบธุรกิจของบริษัทฯ หรือในกรณีที่มูลค่าความเสียหายมากกว่าจำนวนเงินประกันภัย 
2) บริษัทประกันภัยไม่สามารถจ่ายค่าสินไหมทดแทนตามที่ระบุไว้ในกรมธรรม์ได้
3) บริษัทฯ อาจมีความเสี่ยงที่ไม่สามารถต่ออายุกรมธรรม์ได้อย่างต่อเนื่อง และ/หรือไม่สามารถต่ออายุกรมธรรม์ได้ในราคาที่เหมาะสม หากราคาของกรมธรรม์ปรับตัวสูงขึ้น และ
4) บริษัทฯ ไม่สามารถเรียกร้องค่าสินไหมทดแทนจากบริษัทประกันภัย เนื่องจากบริษัทฯ ไม่ได้ปฏิบัติตามเงื่อนไขที่กำหนดในกรมธรรม์ ซึ่งความเสี่ยงทั้งหมดดังกล่าวอาจส่งผลกระทบต่อผลการดำเนินงานและฐานะทางการเงินของกลุ่มบริษัทฯ ได้
ปัจจุบัน บริษัทฯ ทำประกันภัยสำหรับโรงงานแบบประกันภัยความเสี่ยงภัยทรัพย์สิน (Accidental Damage Property Insurance) ซึ่งคุ้มครองการสูญเสียหรือความเสียหายของทรัพย์สิน เช่น สิ่งปลูกสร้าง อาคาร โรงงาน เครื่องจักรและอุปกรณ์ และการหยุดชะงักของธุรกิจ ซึ่งฝ่ายบริหารได้พิจารณาถึงความเหมาะสมระหว่างมูลค่าความคุ้มครองที่คาดว่าจะได้รับจากความเสียหายที่เกิดขึ้นและต้นทุนค่าเบี้ยประกันภัยที่จะต้องจ่ายชำระ (สามารถพิจารณารายละเอียดเพิ่มเติมใน “เอกสารแนบ 4 หัวข้อ 1.4 กรมธรรม์ประกันภัยทรัพย์สิน”) อย่างไรก็ตาม บริษัทฯ ไม่สามารถรับรองได้ว่าประกันภัยที่บริษัทฯ มีอยู่ในปัจจุบันจะเพียงพอสำหรับการคุ้มครองบริษัทฯ จากภัยธรรมชาติที่อาจเกิดขึ้นและสำหรับความรับผิดที่อาจเกิดขึ้นจากการดำเนินธุรกิจของบริษัทฯ ซึ่งรวมถึงความสูญเสียอันเกิดจากการดำเนินงานที่บกพร่อง ภัยธรรมชาติ การก่อการร้าย หรือการหยุดชะงักของธุรกิจ นอกจากนี้ การต่ออายุกรมธรรม์ประกันภัยของบริษัทฯ อาจเกิดความล่าช้าจากปัจจัยภายนอกที่กลุ่มบริษัทฯ ไม่สามารถควบคุมได้ ส่งผลให้บริษัทฯ อาจไม่ได้รับความคุ้มครองในช่วงระยะเวลาขณะใดขณะหนึ่ง หรือการเปลี่ยนแปลงของเงื่อนไขในกรมธรรม์ประกันภัยอาจทำให้ค่าเบี้ยประกันภัยสำหรับกรมธรรม์บางประเภทเพิ่มสูงขึ้นมาก และสำหรับความเสี่ยงภัยบางประเภท บริษัทฯ อาจไม่สามารถจัดหาผู้รับประกันภัยได้ หรือหากสามารถหาได้จำนวนวงเงินคุ้มครองที่กำหนดโดยผู้รับประกันภัยอาจจะไม่สามารถครอบคลุมความเสียหายที่อาจเกิดขึ้นทั้งหมด การที่บริษัทฯ ไม่ได้ทำประกันภัยคุ้มครองความเสียหายหรือวงเงินคุ้มครองภายใต้กรมธรรม์ประกันภัยไม่เพียงพอ อาจทำให้เกิดการสูญเสียหรือมีค่าใช้จ่ายที่เกิดขึ้นกับบริษัทฯ ซึ่งอาจส่งผลกระทบในทางลบอย่างมีนัยสำคัญต่อการดำเนินธุรกิจ โอกาสทางธุรกิจ ฐานะทางการเงิน และผลประกอบการของบริษัทฯ 
นอกจากนี้ บริษัทฯ ไม่สามารถคาดการณ์ได้ว่า อาจมีการเรียกร้องเกี่ยวกับความรับผิดต่อผลิตภัณฑ์หรือบริการของบริษัทฯ ในอนาคต หรือมีเหตุการณ์ หรือการร้องเรียนที่ส่งผลต่อธุรกิจของบริษัทฯ หรือชื่อเสียงของ บริษัทฯ ในทางเสียหาย หากบริษัทฯ ต้องรับผิดชอบในความรับผิดต่อผลิตภัณฑ์และบริการของฃบริษัทฯ อาจทำให้ชื่อเสียงของบริษัทฯ เสียหาย รวมไปถึงบริษัทฯ ต้องเสียค่าใช้จ่ายจำนวนมาก เหตุการณ์ดังกล่าวอาจส่งผลกระทบในทางลบที่มีนัยสำคัญต่อการดำเนินธุรกิจ โอกาสทางธุรกิจ ฐานะทางการเงิน และผลประกอบการของบริษัทฯ 
อย่างไรก็ตาม บริษัทฯ มีขั้นตอนการตรวจสอบกระบวนการผลิต ระบบควบคุม ระบบสัญญาณเตือน คุณภาพผลิตภัณฑ์และให้ความสำคัญกับการให้บริการให้ได้มาตรฐานอย่างสม่ำเสมอ
2.2.2 ความเสี่ยงด้านกฎหมาย
2.2.2.1 ความเสี่ยงด้านการปฏิบัติตามกฎหมายที่เกี่ยวข้องกับธุรกิจ
บริษัทฯ มีหน้าที่ต้องปฏิบัติตามกฎหมาย กฎเกณฑ์ และระเบียบต่างๆ ที่เกี่ยวข้องกับลักษณะการประกอบธุรกิจของบริษัทฯ โดยมีกฎหมายเฉพาะที่สำคัญ ดังนี้
1) ประกาศกระทรวงอุตสาหกรรม เรื่อง การจัดการสิ่งปฏิกูลหรือวัสดุที่ไม่ใช้แล้ว พ.ศ. 2566 เพื่อกำหนดหน้าที่ และความรับผิดชอบของผู้ก่อกำเนิด ซึ่งหมายถึงผู้ประกอบกิจการโรงงานที่ก่อให้เกิดสิ่งปฏิกูลหรือวัสดุที่ไม่ใช้แล้ว (ลูกค้าในธุรกิจบริหารจัดการกากอินทรีย์ของบริษัทฯ) ต้องได้รับอนุญาตในการขนส่งสิ่งปฏิกูลหรือวัสดุที่ไม่ใช้แล้วออกจากโรงงาน และกำหนดขอบเขตและหน้าที่ของผู้รับจัดการสิ่งปฏิกูลหรือวัสดุที่ไม่ใช้แล้ว (บริษัทฯ) ระยะเวลาการจัดเก็บและการจัดการสิ่งปฏิกูลหรือวัสดุที่ไม่ใช้แล้ว เป็นต้น โดยมีประกาศของกรมโรงงานอุตสาหกรรมที่สำคัญและเกี่ยวข้องกับประกาศกระทรวงอุตสาหกรรมข้างต้น ดังนี้
1.1) ประกาศกรมโรงงานอุตสาหกรรม เรื่อง หลักเกณฑ์ วิธีการ และเงื่อนไข การจัดการสิ่งปฏิกูลหรือวัสดุที่ไม่ใช้แล้วภายในบริเวณโรงงาน พ.ศ. 2566
1.2) ประกาศกรมโรงงานอุตสาหกรรม เรื่อง หลักเกณฑ์ วิธีการ และเงื่อนไข การนำสิ่งปฏิกูลหรือวัสดุที่ไม่ใช้แล้วออกไปจัดการนอกบริเวณโรงงาน พ.ศ. 2566
1.3) ประกาศกรมโรงงานอุตสาหกรรม เรื่อง หลักเกณฑ์ วิธีการ และเงื่อนไข การขออนุญาตและการอนุญาตให้นำสิ่งปฏิกูลหรือวัสดุที่ไม่ใช้แล้วออกนอกบริเวณโรงงานผ่านระบบอิเล็กทรอนิกส์และแบบอัตโนมัติผ่านระบบอิเล็กทรอนิกส์ พ.ศ. 2566
2) พระราชบัญญัติการประกอบกิจการพลังงาน พ.ศ. 2550 ซึ่งกำหนดให้บริษัทฯ มีหน้าที่ที่จะต้องได้รับใบอนุญาตเพื่อการประกอบธุรกิจ การกำหนดมาตรฐานและความปลอดภัยในการประกอบธุรกิจ รวมถึงการปฏิบัติตามกฎเกณฑ์และระเบียบที่เกี่ยวข้อง
3) พระราชบัญญัติการสาธารณสุข พ.ศ. 2535 (รวมทั้งที่ได้แก้ไขเพิ่มเติม) ซึ่งกำหนดให้บริษัทฯ มีหน้าที่ที่จะต้องได้รับใบอนุญาตจากหน่วยงานท้องถิ่นเรื่องการจัดการสิ่งปฏิกูลและมูลฝอย การควบคุมกิจการที่เป็นอันตรายต่อสุขภาพ เป็นต้น
ที่ผ่านมา บริษัทฯ ได้รับใบอนุญาตที่เกี่ยวข้องกับการประกอบธุรกิจหลักทั้งหมด ได้แก่ ธุรกิจบริหารจัดการกากอินทรีย์ ธุรกิจผลิตและจำหน่ายก๊าซชีวภาพ ธุรกิจผลิตและจำหน่ายไฟฟ้าจากก๊าซชีวภาพ และบริษัทฯ มีหน้าที่ต้องต่ออายุใบอนุญาตทุกๆ 1 – 10 ปี โดยขึ้นอยู่กับกฎหมายและหน่วยงานกำกับดูแลที่เกี่ยวข้องของแต่ละธุรกิจ หากมีการเปลี่ยนแปลงของกฎหมายที่เกี่ยวข้อง และ/หรือมีการเปลี่ยนแปลงการตีความทางกฎหมายและกฎระเบียบฉบับเดิมที่ใช้บังคับอยู่ให้เข้มงวดมากขึ้น อาจส่งผลต่อการดำเนินการผลิตและให้บริการของบริษัทฯ ไม่เป็นไปตามแผนที่วางไว้ ซึ่งอาจส่งผลต่อการเพิ่มขึ้นของต้นทุนและค่าใช้จ่ายที่เกี่ยวข้อง หรือบริษัทฯ ฝ่าฝืนกฎหมายและกฎระเบียบอาจทำให้บริษัทฯ มีความรับผิดทางแพ่ง หรืออาจได้รับโทษทางอาญา หรืออาจส่งผลให้บริษัทฯ ถูกเพิกถอนใบอนุญาตหรือมีคำสั่งให้ปิดโรงงานชั่วคราวหรือถาวร ทั้งนี้ บริษัทฯ อาจต้องรับผิดชอบค่าใช้จ่ายในส่วนนี้ทั้งหมดหรือบางส่วน ไม่ว่าจะเกิดจากความผิดของบริษัทฯ หรือไม่ก็ตาม บริษัทฯ จึงมีค่าใช้จ่ายและคาดว่าจะมีค่าใช้จ่ายต่อไปในอนาคตในการปฏิบัติตามกฎหมายและกฎระเบียบดังกล่าว ปัจจัยเหล่านี้อาจมีผลกระทบทางลบต่อธุรกิจ ผลการดำเนินงาน ฐานะทางการเงิน กระแสเงินสดและโอกาสทางธุรกิจของบริษัทฯ ได้
อย่างไรก็ดี บริษัทฯ ตระหนักถึงความเสี่ยงดังกล่าว โดยกำหนดให้หน่วยงานที่เกี่ยวข้องมีหน้าที่ติดตามการเปลี่ยนแปลงกฎหมาย กฎระเบียบ กฎเกณฑ์ที่เกี่ยวข้องกับการประกอบธุรกิจของบริษัทฯ และจะรายงานในที่ประชุมคณะกรรมการบริหารให้ทราบเป็นประจำต่อเนื่อง โดยเฉพาะเมื่อมีการเปลี่ยนแปลงที่มีนัยสำคัญต่อขั้นตอนการประกอบธุรกิจของบริษัทฯ หรืออาจส่งผลกระทบต่อผู้มีส่วนได้เสียของบริษัทฯ อย่างมีนัยสำคัญ นอกจากนี้ บริษัทฯ ได้มีการแต่งตั้งคณะกรรมการบริหารความเสี่ยงและความยั่งยืนองค์กรเพื่อติดตามและประเมินผลกระทบที่อาจเกิดจากการเปลี่ยนแปลงกฎหมาย กฎระเบียบ กฎเกณฑ์ที่เกี่ยวข้องกับการประกอบธุรกิจของบริษัทฯ เพื่อลดความเสี่ยงต่างๆ ที่อาจจะเกิดขึ้น เพื่อให้มั่นใจว่าความเสี่ยงได้รับการบริหารจัดการอย่างเพียงพอและเหมาะสม
2.2.3 ความเสี่ยงด้านการเงิน
2.2.3.1 ความเสี่ยงจากความผันผวนของอัตราดอกเบี้ยเงินกู้จากสถาบันการเงิน
บริษัทฯ มีเงินกู้ยืมจากสถาบันการเงินโดยมีวัตถุประสงค์เพื่อลงทุนก่อสร้างโครงการต่างๆ และการซื้อสินทรัพย์ถาวรที่เกี่ยวข้องกับการประกอบธุรกิจหลักของบริษัทฯ โดยบริษัทฯ จะต้องปฏิบัติตามเงื่อนไขในสัญญากู้ยืมเงินที่กำหนดโดยสถาบันการเงิน ได้แก่ วัตถุประสงค์และเงื่อนไขการเบิกเงินกู้ยืม ระยะเวลาการกู้ยืม การดำรงสถานะทางการเงิน หลักประกันเงินกู้ยืม และอัตราดอกเบี้ยซึ่งเป็นอัตราดอกเบี้ยแบบลอยตัว ดังนั้น ในกรณีที่อัตราดอกเบี้ยจากสถาบันการเงินปรับตัวเพิ่มขึ้นอาจส่งผลกระทบต่อผลการดำเนินงานและฐานะการเงินของบริษัทฯ เนื่องจากต้นทุนทางการเงินและกระแสเงินสดจ่ายของบริษัทฯ ที่สูงขึ้น อย่างไรก็ดี บริษัทฯ มีการติดตามเพื่อประเมินถึงโอกาสและผลกระทบจากความผันผวนของอัตราดอกเบี้ย โดยมีการจัดทำแผนงบประมาณเพื่อใช้ในการดำเนินธุรกิจและการลงทุนก่อสร้างโครงการต่างๆ เพื่อให้การบริหารกระแสเงินสดของบริษัทฯ มีประสิทธิภาพและเกิดประโยชน์สูงสุด นอกจากนี้ หากบริษัทฯ ได้รับอนุญาตให้เสนอขายหลักทรัพย์ต่อประชาชนทั่วไปเป็นครั้งแรก (IPO) และเข้าจดทะเบียนในตลาดหลักทรัพย์ฯ แล้ว บริษัทฯ จะมีช่องทางการระดมทุนได้หลากหลายมากขึ้น เช่น การออกหุ้นกู้ ซึ่งเป็นเงินกู้ยืมที่มีอัตราดอกเบี้ยคงที่เพื่อช่วยลดความเสี่ยงจากความผันผวนของอัตราดอกเบี้ยได้
2.2.3.2 ความเสี่ยงจากการไม่สามารถดำรงสถานะการเงินตามเงื่อนไขในสัญญากู้ยืมเงินจากสถาบันการเงิน
บริษัทฯ มีหน้าที่และสามารถปฏิบัติตามเงื่อนไขการดำรงสถานะการเงินให้เป็นไปตามที่สถาบันการเงินกำหนดไว้ในสัญญากู้ยืมเงินได้ โดยสรุปได้ดังนี้ 
1) อัตราส่วนหนี้สินรวมต่อส่วนของผู้ถือหุ้นรวม (Debt to Equity Ratio) คำนวณจาก หนี้สินรวมลบด้วยเงินกู้ยืมจากกรรมการ/บริษัทที่เกี่ยวข้องกัน หารด้วยส่วนของผู้ถือหุ้นบวกด้วยเงินกู้ยืมจากกรรมการ/บริษัทที่เกี่ยวข้องกันต้องไม่เกิน 3.5 เท่า และต้องไม่ต่ำกว่า 0 โดย ณ 31 ธ.ค. 2567 อัตราส่วนข้างต้นของบริษัทฯ เท่ากับ 0.45 เท่า
2) อัตราส่วนความสามารถในการชำระหนี้ (DSCR : Debt Service Coverage Ratio) คำนวณจาก กำไรก่อนหักดอกเบี้ยจ่าย ภาษีเงินได้ ค่าเสื่อมราคาและค่าตัดจำหน่าย (EBITDA : Earning Before Interest, Tax, Depreciation and Amortization) หารด้วยส่วนของหนี้สินระยะยาวที่ถึงกำหนดชำระในงวดบัญชีก่อนหน้า ( CPLTD : Current Portion of Long Term Debt) รวมดอกเบี้ยจ่ายเงินทั้งระยะยาวและระยะสั้นในงวดบัญชีปัจจุบันไว้ในอัตราส่วนไม่น้อยกว่า 1.2 เท่า โดย ณ 31 ธ.ค. 2567 อัตราส่วนข้างต้นของบริษัทฯ เท่ากับ 3.56 เท่า
อย่างไรก็ตาม บริษัทฯ ไม่อาจรับรองได้ว่าบริษัทฯ จะยังคงได้รับการสนับสนุนจากสถาบันการเงินได้ตลอดไปในอนาคต หากสถาบันการเงินไม่ให้การสนับสนุนเงินกู้ อันเนื่องมาจากนโยบายของสถาบันการเงินเอง หรือบริษัทฯ อาจไม่สามารถปฏิบัติตามข้อกำหนดและเงื่อนไขต่างๆ ที่สถาบันการเงินกำหนดจนเป็นเหตุแห่งการผิดนัด ซึ่งรวมถึงการที่บริษัทฯ ไม่สามารถดำรงสถานะการเงินตามเงื่อนไขที่สถาบันการเงินกำหนดและไม่ได้รับการผ่อนผันจากสถาบันการเงินดังกล่าว อาจส่งผลให้บริษัทฯ ถูกเรียกให้ชำระคืนเงินกู้ยืมก่อนกำหนด ทำให้บริษัทฯ อาจต้องหาแหล่งเงินทุนอื่นเพิ่มเติมซึ่งอาจทำให้มีต้นทุนทางการเงินที่สูงกว่าเดิมหรือมีเงื่อนไขการกู้ยืมที่เปลี่ยนแปลงไปจากเดิม และอาจส่งผลกระทบในทางลบอย่างมีนัยสำคัญต่อธุรกิจ ผลการดำเนินงาน ฐานะทางการเงินและโอกาสทางธุรกิจของบริษัทฯ ได้
ทั้งนี้ บริษัทฯ ตระหนักถึงความเสี่ยงดังกล่าว โดยที่ผ่านมา บริษัทฯ มีการวางแผนงบประมาณและการบริหารกระแสเงินสดเพื่อให้สามารถชำระคืนเงินกู้ยืมได้ตามกำหนด ไม่เคยมีปัญหาในการชำระล่าช้าหรือการเรียกให้คืนเงินกู้ยืมก่อนกำหนด รวมถึงการสร้างความสัมพันธ์ที่ดีกับสถาบันการเงินจนได้รับการสนับสนุนด้านเงินกู้ยืมมาโดยตลอด นอกจากนี้ ฝ่ายบัญชีและการเงินมีหน้าที่ตรวจสอบและติดตามการดำรงสถานะทางการเงินเพื่อให้เป็นไปตามเงื่อนไขที่กำหนดโดยสถาบันการเงิน และจะรายงานให้ฝ่ายบริหารทราบอย่างสม่ำเสมอเพื่อที่จะแก้ไขสถานการณ์ได้อย่างทันท่วงที
2.2.3.3 ความเสี่ยงจากต้นทุนทางการเงินที่สูงขึ้นจากการลดการกู้ยืมเงินจากผู้ถือหุ้นรายใหญ่
ในการประกอบธุรกิจและการลงทุนก่อสร้างโครงการที่ผ่านมา บริษัทฯ ได้รับเงินกู้ยืมจากบริษัท ไทยอีสเทิร์น กรุ๊ป โฮลดิ้งส์ จำกัด (มหาชน) ซึ่งเป็นผู้ถือหุ้นรายใหญ่ของบริษัทฯ โดย ณ 31 ธ.ค. 2567 บริษัทฯ มียอดเงินกู้ยืมระยะสั้นจาก TEGH คงเหลือประมาณ 303.40 ล้านบาท ซึ่งมีการทำเป็นสัญญาเงินกู้ยืมระหว่างกันและมีกำหนดชำระคืนเมื่อทวงถาม (สามารถพิจารณารายละเอียดเพิ่มเติมในส่วนที่ “2.2.5 หัวข้อ 5.6.7 สัญญากู้ยืมเงิน”) เงินกู้ยืมดังกล่าวเป็นไปตามนโยบายการบริหารเงินสดและสภาพคล่องภายในกลุ่ม TEGH Group ซึ่งมีการกำหนดอัตราดอกเบี้ยเงินกู้ยืมและเงื่อนไขต่างๆ เท่ากันทุกบริษัท ทั้งนี้ ในภายหลังที่บริษัทฯ มีการเตรียมตัวและมีแผนที่จะเพิ่มทุนและเสนอขายหลักทรัพย์ต่อประชาชนทั่วไปเป็นครั้งแรก (IPO) ฝ่ายบริหารจึงมีนโยบายที่จะลดการกู้ยืมจาก TEGH ให้เหลือน้อยที่สุดเท่าที่จำเป็นเพื่อลดการช่วยเหลือทางการเงินผู้ถือหุ้นรายใหญ่ โดยบริษัทฯ ได้ขอเบิกเงินกู้ยืมจากสถาบันการเงินเพิ่มเติมเพื่อนำไปชำระคืนเงินกู้ยืมจาก TEGH และหากบริษัทฯ ได้รับอนุญาตให้เสนอขายหลักทรัพย์ต่อประชาชนทั่วไปเป็นครั้งแรก (IPO) และเข้าจดทะเบียนในตลาดหลักทรัพย์ฯ แล้ว บริษัทฯ จะมีช่องทางการระดมทุนได้หลากหลายมากขึ้น อย่างไรก็ตาม หากบริษัทฯ กู้ยืมเงินจากสถาบันการเงินเพิ่มขึ้นแทนการกู้ยืมเงินจากผู้ถือหุ้นรายใหญ่จะส่งผลให้บริษัทฯ มีภาระดอกเบี้ยจ่ายที่สูงขึ้น โดยการเปรียบเทียบอัตราดอกเบี้ยเงินกู้ยืมตามที่เปิดเผยในหมายเหตุประกอบงบการเงินตรวจสอบประจำปี 2567 นั้น อัตราดอกเบี้ยเงินกู้ยืมจากผู้ถือหุ้นรายใหญ่จะประมาณร้อยละ 3.45 ต่อปี ในขณะที่เงินกู้ยืมจากสถาบันการเงินจะมีอัตราดอกเบี้ยอ้างอิงกับ MLR หรืออัตราดอกเบี้ยที่เรียกเก็บจากลูกค้ารายใหญ่ชั้นดีซึ่งในปี 2567 อยู่ระหว่างร้อยละ 6.90 ถึงร้อยละ 7.28 ต่อปี ดังนั้น บริษัทฯ จะมีภาระดอกเบี้ยเพิ่มขึ้นและส่งผลกระทบต่อผลการดำเนินงานและกระแสเงินสดในอนาคตของบริษัทฯ
2.2.3.4 ความเสี่ยงจากบริษัทฯ ค้ำประกันและสินทรัพย์ถาวรที่ใช้ในการประกอบธุรกิจของบริษัทฯ เป็นหลักประกันตามสัญญาเงินกู้ยืมกับสถาบันการเงินของบริษัทที่เกี่ยวข้องกัน
ตามเงื่อนไขในสัญญาสนับสนุนวงเงินสินเชื่อระหว่าง EQR ซึ่งเป็นบริษัทที่เกี่ยวข้องกันใน TEGH Group กับสถาบันการเงินแห่งหนึ่ง บริษัทฯ ได้ตกลงยินยอมเข้าค้ำประกันการชำระหนี้ของ EQR กับสถาบันการเงินดังกล่าว (Corporate Guarantee) นอกจากนี้ สินทรัพย์ถาวรที่ใช้ในการประกอบธุรกิจหลักของบริษัทฯ ได้แก่ ที่ดิน ส่วนปรับปรุงที่ดินและอาคาร โดยมีมูลค่าทางบัญชีรวม ณ 31 ธ.ค. 2567 ประมาณ 164.94 ล้านบาท เป็นหลักประกันตามเงื่อนไขในสัญญาเงินกู้ยืมกับสถาบันการเงินของ EQR  ซึ่งทั้งหมดเป็นไปตามแนวทางการพิจารณาปกติในการอนุมัติวงเงินกู้ยืมระหว่าง TEGH Group กับสถาบันการเงินดังกล่าว ก่อนที่ บริษัทฯ จะมีแผนที่จะเพิ่มทุนและเสนอขายหลักทรัพย์ต่อประชาชนทั่วไปเป็นครั้งแรก (IPO) ส่งผลให้บริษัทฯ อาจมีความเสี่ยงในกรณีที่ EQR ทำผิดเงื่อนไขตามสัญญากู้ยืมเงินหรือเงื่อนไขการดำรงสถานะตามที่กำหนดในสัญญากู้ยืมเงินและอาจส่งผลกระทบในทางลบอย่างมีนัยสำคัญต่อธุรกิจ ผลการดำเนินงาน สถานะทางการเงิน และโอกาสทางธุรกิจในอนาคตของบริษัทฯ 
อย่างไรก็ดี บริษัทฯ ตระหนักถึงความเสี่ยงดังกล่าว โดยที่ผ่านมา TEGH Group ซึ่งรวมถึง EQR และ TEBP มีความสัมพันธ์ที่ดีกับสถาบันการเงินทุกแห่ง ได้รับการสนับสนุนวงเงินกู้ยืมจากสถาบันการเงินเป็นอย่างดี โดยมีการวางแผนทางการเงินระยะยาวและติดตามการปฏิบัติตามเงื่อนไขในสัญญาเงินกู้ยืมอย่างต่อเนื่อง นอกจากนี้ ฝ่ายบริหารของบริษัทฯ ได้มีการเจรจาเบื้องต้นกับสถาบันการเงินดังกล่าวเกี่ยวกับแผนที่จะเพิ่มทุนและเสนอขายหลักทรัพย์ต่อประชาชนทั่วไปเป็นครั้งแรก (IPO) ซึ่งรวมถึงการขอยกเลิกเงื่อนไขการค้ำประกันและการนำสินทรัพย์ถาวรที่ใช้ในการประกอบธุรกิจของบริษัทฯ เพื่อเป็นหลักประกันให้กับวงเงินสินเชื่อของบริษัทที่เกี่ยวข้องกัน ดังนี้
1) ภาระค้ำประกัน (Corporate Guarantee) สถาบันการเงินดังกล่าวจะดำเนินการปลดภาระค้ำประกันให้ภายหลังจากที่บริษัทฯ นำหลักทรัพย์เข้าซื้อขายวันแรกในตลาดหลักทรัพย์ฯ แล้ว
2) สินทรัพย์ถาวรที่เป็นหลักประกัน สถาบันการเงินดังกล่าวอยู่ระหว่างการพิจารณาปลดหลักประกันให้กับวงเงินสินเชื่อของ EQR เพื่อนำมาเป็นหลักประกันให้กับวงเงินสินเชื่อในนามบริษัทฯ
2.2.4 ความเสี่ยงด้านการบริหารจัดการ
2.2.4.1 ความเสี่ยงจากการที่มีผู้ถือหุ้นรายใหญ่ที่มีอิทธิพลต่อการกำหนดนโยบายการบริหารงาน
ก่อนการเสนอขายหุ้นสามัญเพิ่มทุนต่อประชาชนในครั้งนี้ TEGH เป็นผู้ถือหุ้นรายใหญ่ของบริษัทฯ โดยถือหุ้นของบริษัทฯ ในสัดส่วนร้อยละ 100.0 ของทุนที่ออกและชำระแล้วทั้งหมด และภายหลังการเสนอขายหุ้นสามัญเพิ่มทุนต่อประชาชนในครั้งนี้ TEGH จะยังคงเป็นผู้ถือหุ้นรายใหญ่ของบริษัทฯ เช่นเดิม แต่จะมีสัดส่วนการถือหุ้นในบริษัทฯ ลดลงเป็นร้อยละ 70.0 ซึ่งยังคงมากกว่าร้อยละ 50.0 แต่น้อยกว่าร้อยละ 75.0 ของทุนที่ออกและชำระแล้วทั้งหมดของบริษัทฯ ส่งผลให้บริษัทฯ ยังคงมีสถานะเป็นบริษัทย่อยของ TEGH โดยสามารถกำหนดทิศทาง นโยบายและแผนการบริหารกิจการของบริษัทฯ ได้ด้วยการควบคุมเสียงข้างมากของที่ประชุมผู้ถือหุ้น เช่น การแต่งตั้งกรรมการ หรือเรื่องทั่วไปที่อาศัยมติที่ประชุมผู้ถือหุ้นเกินกว่ากึ่งหนึ่ง ยกเว้นในเรื่องที่กฎหมายหรือข้อบังคับบริษัทกำหนดให้ต้องได้รับคะแนนเสียงไม่น้อยกว่า 3 ใน 4 ของผู้ถือหุ้นที่มาประชุมและมีสิทธิออกเสียง เช่น การเพิ่มทุน การลดทุน และการควบรวมกิจการ เป็นต้น ดังนั้น ผู้ถือหุ้นรายย่อยจึงมีความเสี่ยงที่อาจไม่สามารถรวบรวมคะแนนเสียงเพื่อตรวจสอบและถ่วงดุลวาระที่ผู้ถือหุ้นรายใหญ่เสนอได้
อย่างไรก็ดี บริษัทฯ ได้จัดให้มีโครงสร้างการบริหารจัดการโดยเฉพาะคณะกรรมการบริษัทและคณะผู้บริหารที่มีความรู้ ความสามารถ และได้มีการกำหนดขอบเขตในการดำเนินงาน หน้าที่และความรับผิดชอบ รวมถึงการมอบอำนาจให้แก่กรรมการและผู้บริหารอย่างชัดเจนและโปร่งใส คณะกรรมการบริษัทได้พิจารณาจำนวนและโครงสร้างคณะกรรมการที่เหมาะสม โดยมีกรรมการอิสระ 3 ท่านจากกรรมการทั้งหมด 7 ท่านซึ่งไม่น้อยกว่าหนึ่งในสามของจำนวนคณะกรรมการทั้งหมดและมีคุณสมบัติควบถ้วนเป็นไปตามกฎหมายและกฎเกณฑ์ที่เกี่ยวข้อง เพื่อเป็นกลไกสำคัญในการกำกับดูแลกิจการ ให้คำแนะนำต่อฝ่ายบริหาร และสนับสนุนนโยบายที่เป็นประโยชน์ต่อผู้ถือหุ้น
 นอกจากนี้ คณะกรรมการบริษัทได้แต่งตั้งคณะกรรมการชุดย่อยเพื่อทำหน้าที่สนับสนุนการปฏิบัติงานของคณะกรรมการบริษัทและการดำเนินงานของบริษัทฯ อันได้แก่ คณะกรรมการตรวจสอบและธรรมาภิบาล คณะกรรมการบริหาร คณะกรรมการสรรหาและกำหนดค่าตอบแทน และคณะกรรมการบริหารความเสี่ยงและความยั่งยืนองค์กร ซึ่งมีการกำหนดขอบเขต อำนาจ หน้าที่และความรับผิดชอบของคณะกรรมการแต่ละชุดไว้ในกฎบัตรคณะกรรมการอย่างชัดเจนและได้รับการอนุมัติจากที่ประชุมคณะกรรมการบริษัท โดยเฉพาะคณะกรรมการตรวจสอบและธรรมาภิบาลซึ่งประกอบด้วยกรรมการอิสระทั้ง 3 ท่าน ได้รับมอบหมายให้ทำหน้าที่ในการสอบทานรายงานทางการเงิน ระบบควบคุมภายใน และรายการที่เกี่ยวโยงกัน เป็นต้น ทำให้สามารถสอบทานการทำงานของฝ่ายบริหารให้มีความโปร่งใสได้ดียิ่งขึ้น ตลอดจนสามารถถ่วงดุลอำนาจในการเสนอเรื่องต่างๆ ที่จะพิจารณานำเข้าสู่การประชุมผู้ถือหุ้นได้ในระดับหนึ่ง และเมื่อบริษัทฯ เข้าจดทะเบียนในตลาดหลักทรัพย์ เอ็ม เอ ไอ แล้ว บริษัทฯ จะต้องเปิดเผยข้อมูลและปฏิบัติตามหลักเกณฑ์และกฎระเบียบที่เกี่ยวข้องของสำนักงาน ก.ล.ต. และตลาดหลักทรัพย์ฯ เช่น รายการที่เกี่ยวโยงกัน และรายการได้มาและจำหน่ายไปซึ่งสินทรัพย์ของบริษัทฯ เป็นต้น เพื่อผลประโยชน์สูงสุดของบริษัทฯ และผู้ถือหุ้นทุกราย
2.2.4.2 ความเสี่ยงจากการพึ่งพิงคณะผู้บริหาร
บริษัทฯ มีคณะผู้บริหารที่มีความรู้ ความเชี่ยวชาญ และประสบการณ์ที่เกี่ยวข้องกับการประกอบธุรกิจผลิตและจำหน่ายก๊าซชีวภาพ ผลิตและจำหน่ายไฟฟ้าจากก๊าซชีวภาพ และการให้บริการบริหารจัดการกากอินทรีย์ และมีส่วนร่วมในการประกอบธุรกิจของบริษัทฯ ตั้งแต่ช่วงก่อตั้ง ซึ่งส่งผลต่อความสำเร็จและการเติบโตทางธุรกิจของบริษัทฯ อย่างต่อเนื่อง บริษัทฯ จึงเชื่อว่าประสบการณ์และการบริหารงานที่ต่อเนื่องของคณะผู้บริหารเป็นปัจจัยสำคัญที่จะส่งผลต่อความสำเร็จในการดำเนินธุรกิจของบริษัทฯ ในอนาคต ดังนั้น บริษัทฯ จึงอาจมีความเสี่ยงจากการพึ่งพิงคณะผู้บริหาร หากบริษัทฯ สูญเสียคณะผู้บริหารบุคคลใดบุคคลหนึ่ง และไม่สามารถสรรหาผู้ที่เหมาะสมและมีคุณสมบัติเทียบเคียงมาทดแทนได้ ก็อาจจะส่งผลกระทบต่อผลการดำเนินงานในอนาคตของบริษัทฯ ได้
อย่างไรก็ดี เพื่อให้บริษัทฯ สามารถรักษาคณะผู้บริหารและบุคลากรซึ่งมีส่วนสำคัญต่อการประกอบธุรกิจ บริษัทฯ ได้กำหนดแนวทางการรักษาบุคลากรตามนโยบายการบริหารบุคลากร เพื่อสร้างความผูกพันและรักษาพนักงานที่มีคุณภาพให้ทำงานร่วมกับบริษัทฯ ในระยะยาว ผ่านกระบวนการต่างๆ เช่น การจัดให้มีการประเมินผลการปฏิบัติงาน โดยใช้ตัวชี้วัดผลการปฏิบัติงาน (KPIs) การวางแผนการเติบโตในสายอาชีพของพนักงาน การกำหนดผลตอบแทนที่เหมาะสมกับตำแหน่งงานและความรับผิดชอบ เทียบเคียงกับบริษัทอื่นที่มีลักษณะธุรกิจที่คล้ายคลึงกัน การนำระบบเทคโนโลยีสารสนเทศมาประยุกต์ใช้เพื่อให้เกิดประสิทธิภาพในการทำงาน การรับฟังความคิดเห็นและสร้างสัมพันธ์ระหว่างองค์กร ผู้บริหาร และพนักงาน เป็นต้น 
ในกรณีที่บริษัทฯ ต้องสรรหาบุคลากรจากภายนอกเพื่อทดแทนผู้บริหารหรือบุคลากรที่สำคัญ บริษัทฯ มีกระบวนการสรรหาและคัดเลือกบุคลากรที่มีความรู้ความสามารถตรงตามคุณสมบัติ ประสบการณ์ หน้าที่และความรับผิดชอบของตำแหน่งงาน มีศักยภาพในการพัฒนาและสามารถปรับตัวให้เข้ากับวัฒนธรรมองค์กร ตามหลักการที่กำหนดในนโยบายพัฒนาบุคลากรและนโยบายสืบทอดตำแหน่ง (Succession Plan) นอกจากนี้ ผู้บริหารที่สำคัญ ได้แก่ คุณก้องกิต โกกนุทาภรณ์ (ประธานเจ้าหน้าที่บริหาร) คุณสุธัญญา โกกนุทาภรณ์ (ประธานเจ้าหน้าที่บริหารด้านบัญชีและการเงิน) เป็นตัวแทนของ TEGH ซึ่งเป็นผู้ถือหุ้นรายใหญ่ของบริษัทฯ และมีส่วนร่วมในการก่อตั้งบริษัทฯ ตั้งแต่เริ่มต้น ดังนั้น บริษัทฯ จึงเชื่อมั่นว่าจะสามารถรักษาผู้บริหารที่สำคัญให้อยู่กับบริษัทฯ ต่อไปได้
2.2.5 ความเสี่ยงในการออกและเสนอขายหลักทรัพย์
2.2.5.1 ความเสี่ยงจากการที่บริษัทฯ อยู่ระหว่างการยื่นคำขออนุญาตจากตลาดหลักทรัพย์ฯ
บริษัทฯ เสนอขายหุ้นสามัญเพิ่มทุนแก่ประชาชนในครั้งนี้ ก่อนที่จะรับทราบผลการพิจารณาของตลาดหลักทรัพย์ฯ เกี่ยวกับการนำหุ้นสามัญของบริษัทฯ เข้าเป็นหลักทรัพย์จดทะเบียนในตลาดหลักทรัพย์เอ็ม เอ ไอ ซึ่งบริษัทฯ ได้ยื่นคำขออนุญาตนำหลักทรัพย์เข้าจดทะเบียนต่อตลาดหลักทรัพย์ฯ ในวันที่ 7 พฤษภาคม 2568 โดยบริษัทหลักทรัพย์ เคจีไอ (ประเทศไทย) จำกัด (มหาชน) ในฐานะที่ปรึกษาทางการเงินของบริษัทฯ ได้พิจารณาคุณสมบัติของบริษัทฯ ในเบื้องต้นแล้ว เห็นว่าหุ้นสามัญของบริษัทฯ มีคุณสมบัติครบถ้วนตามข้อบังคับของตลาดหลักทรัพย์ฯ เรื่องการรับหุ้นสามัญหรือหุ้นบุริมสิทธิเป็นหลักทรัพย์จดทะเบียน เว้นแต่คุณสมบัติเรื่องสภาพคล่อง ที่ตลาดหลักทรัพย์ฯ กำหนดให้หลังการเสนอขายหุ้นสามัญต่อประชาชน บริษัทฯ จะต้องมีการกระจายการถือหุ้นให้แก่นักลงทุนรายย่อยไม่น้อยกว่า 300 ราย และจะต้องถือหุ้นรวมกันไม่น้อยกว่าร้อยละ 25 ของทุนชำระแล้วทั้งหมด ซึ่งขึ้นอยู่ผลการเสนอขายหุ้นต่อประชาชนในครั้งนี้ ดังนั้น หากบริษัทฯ ไม่สามารถกระจายการถือหุ้นของผู้ลงทุนรายย่อยได้ตามเกณฑ์ที่ตลาดหลักทรัพย์ฯ กำหนด หรือหุ้นสามัญของบริษัทฯ ไม่ได้รับอนุญาตให้เข้าเป็นหลักทรัพย์จดทะเบียนในตลาดหลักทรัพย์เอ็ม เอ ไอ ผู้ลงทุนอาจมีความเสี่ยงเกี่ยวกับสภาพคล่องในการซื้อขายหุ้นของบริษัทฯ ในอนาคต และอาจไม่ได้รับผลตอบแทนจากการลงทุนตามที่คาดไว้
ทั้งนี้ บริษัทฯ คาดว่าหลังการจำหน่ายหุ้นสามัญต่อประชาชนในครั้งนี้ บริษัทฯ จะมีการกระจายการถือหุ้นของผู้ถือหุ้นรายย่อยเป็นไปตามเกณฑ์ที่ตลาดหลักทรัพย์ฯ กำหนด ซึ่งจะทำให้หุ้นสามัญของบริษัทฯ มีคุณสมบัติครบถ้วนในการเป็นหลักทรัพย์จดทะเบียนในตลาดหลักทรัพย์ฯ
2.2.5.2 ความเสี่ยงจากความผันผวนของราคาหุ้นหลังการเข้าซื้อขายในตลาดหลักทรัพย์ฯ
หลังจากการเข้าจดทะเบียนในตลาดหลักทรัพย์ฯ ราคาหุ้นของบริษัทฯ อาจมีความผันผวนหรือเปลี่ยนแปลงตามสภาวะการซื้อขายในตลาด หรืออาจเป็นผลมาจากปัจจัยอื่นๆ ที่อยู่นอกเหนือการควบคุมของบริษัทฯ เช่น
1) ภาวะเศรษฐกิจ ภาวะอุตสาหกรรมที่เกี่ยวข้อง และทัศนะที่มีต่อธุรกิจและอุตสาหกรรมที่เกี่ยวข้อง
2) การเปลี่ยนแปลงของกฎหมายและกฎระเบียบที่เกี่ยวข้องในเรื่องต่างๆ
3) ความแตกต่างระหว่างผลประกอบการที่นักลงทุนหรือนักวิเคราะห์คาดการณ์ไว้และผลการดำเนินงานที่เกิดขึ้นจริง
4) การเปลี่ยนแปลงในคำแนะนำหรือทัศนะของนักวิเคราะห์
5) บรรยากาศการลงทุนในตลาดหลักทรัพย์ฯ   
6) ความผันผวนของอัตราแลกเปลี่ยนเงินตราต่างประเทศ หรืออัตราดอกเบี้ย
7) ปัจจัยอื่นๆ ที่อาจส่งผลกระทบต่อฐานะการเงินและผลการดำเนินงานของบริษัท 
ทั้งนี้ นอกเหนือจากปัจจัยข้างต้น อาจมีปัจจัยและเหตุการณ์อื่นๆ ที่ส่งผลกระทบต่อราคาหุ้นของบริษัทฯ อย่างมีนัยสำคัญ และก่อให้เกิดผลกระทบอย่างมีนัยสำคัญต่อผู้ลงทุนที่ซื้อหุ้นสามัญเพิ่มทุนของบริษัทฯ ในครั้งนี้
2.2.5.3 ความเสี่ยงจากการที่ผู้ถือหุ้นรายใหญ่ของบริษัทฯ อาจจะขายหุ้นสามัญภายหลังจากการเสนอขายหุ้นสามัญต่อประชาชนในครั้งนี้
ตามข้อกำหนดการห้ามขายหุ้น (Silent Period) ของตลาดหลักทรัพย์ฯ ผู้มีส่วนร่วมในการบริหาร เช่น ผู้ถือหุ้นใหญ่ กรรมการ และผู้บริหาร จะถูกห้ามขายหุ้นสามัญจำนวนร้อยละ 55 ของทุนชำระแล้วของบริษัทฯ ภายหลังการเสนอขายหุ้นสามัญต่อประชาชน เป็นระยะเวลา 1 ปี นับจากวันที่หุ้นสามัญของบริษัทฯ เริ่มทำการซื้อขายในตลาดหลักทรัพย์ฯ  ทั้งนี้ บุคคลที่ถูกสั่งห้ามขายจะสามารถทยอยขายหุ้นสามัญจำนวนดังกล่าวได้ในจำนวนร้อยละ 25 ของจำนวนหุ้นที่ถูกสั่งห้ามขาย เมื่อครบกำหนดระยะเวลา 6 เดือน และอาจขายหุ้นส่วนที่เหลือจำนวนร้อยละ 75 ของจำนวนหุ้นที่ถูกห้ามขาย ภายหลังครบกำหนดระยะเวลา 1 ปี นับจากวันที่หุ้นสามัญของบริษัทฯ เริ่มซื้อขายในตลาดหลักทรัพย์ฯ
2.2.5.4 ผู้ลงทุนที่มีที่อยู่นอกประเทศไทยอาจมีข้อจำกัดในการใช้สิทธิในการซื้อหุ้นสามัญเพิ่มทุนของบริษัทฯ ตามสัดส่วน (Rights Offering) ในอนาคต
ในอนาคตบริษัทฯ อาจมีการออกตราสารต่างๆ รวมถึงหุ้นสามัญเพิ่มทุน และตราสารประเภทอื่น เช่น ใบสำคัญแสดงสิทธิที่จะซื้อหุ้นสามัญ (Warrant) หรือใบแสดงสิทธิในการซื้อหุ้นเพิ่มทุนที่โอนสิทธิได้ (TSR) หรือหุ้นกู้แปลงสภาพเป็นครั้งคราว โดยอาจจัดสรรให้กับผู้ถือหุ้นเดิมตามสัดส่วนการถือหุ้น (Rights Offering)
ในกรณีที่บริษัทฯ เสนอหรือให้สิทธิแก่ผู้ถือหุ้นสามัญเดิม (Rights Offering) ในการซื้อหุ้นสามัญเพิ่มทุนหรือสิทธิใดๆ ในรูปแบบใดๆ บริษัทฯ มีสิทธิใช้ดุลยพินิจในการดำเนินการเสนอขายตราสารดังกล่าวแก่ผู้ถือหุ้น โดยบริษัทฯ อาจไม่เสนอสิทธิในการจองซื้อตราสารดังกล่าวแก่ผู้ถือหุ้นที่มีที่อยู่นอกประเทศไทย หากการเสนอขายดังกล่าวทำให้บริษัทฯ มีหน้าที่ต้องปฏิบัติตามขั้นตอนหรือข้อกำหนดของกฎหมายของประเทศที่เกี่ยวข้อง เช่น บริษัทฯ อาจไม่เสนอสิทธิดังกล่าวแก่ผู้ถือหุ้นสามัญที่มีสถานะเป็นบุคคลอเมริกัน (U.S. person) ตามความหมายของกฎ Regulation S ภายใต้พระราชบัญญัติหลักทรัพย์ของประเทศสหรัฐอเมริกา ค.ศ. 1933 (รวมทั้งที่มีการแก้ไขเพิ่มเติม) เว้นแต่ 
1) มีแบบแสดงรายการข้อมูลการเสนอขายหลักทรัพย์ที่มีผลใช้บังคับภายใต้พระราชบัญญัติหลักทรัพย์ของประเทศสหรัฐอเมริกาดังกล่าว หรือ
2) เป็นการเสนอสิทธิดังกล่าวให้แก่ผู้ถือหุ้นตามข้อยกเว้นภายใต้พระราชบัญญัติหลักทรัพย์ของประเทศสหรัฐอเมริกา เป็นต้น ดังนั้น การเสนอขายหุ้นสามัญหรือตราสารอื่นใดในรูปแบบ Rights Offering ในอนาคต อาจทำให้ผู้ลงทุนบางกลุ่มไม่ได้รับสิทธิในการซื้อตราสารดังกล่าวตามสัดส่วนได้ ซึ่งอาจส่งผลให้สัดส่วนการถือหุ้นของผู้ลงทุนดังกล่าวลดลง
ทั้งนี้ บริษัทฯ ไม่คาดว่าจะมีการจดทะเบียนหลักทรัพย์ของบริษัทฯ ในตลาดรองอื่นใดนอกจากตลาดหลักทรัพย์แห่งประเทศไทย และบริษัทฯ ไม่มีหน้าที่ต้องดำเนินการยื่นขอจดทะเบียนหุ้นของบริษัทในประเทศใดๆ อันจะทำให้ผู้ลงทุนที่มีที่อยู่นอกประเทศไทยสามารถใช้สิทธิในการซื้อหุ้นสามัญเพิ่มทุนหรือตราสารอื่นของบริษัทฯ ตามสัดส่วนได้ในอนาคต

